कानपुर में फैक्टरी में आग लगी  
कानपुर स्थित एक फैक्टरी में सोमवार तड़के भीषण आग लग गई। आग की वजह से कई विस्फोट हुए और इलाके में अफरा-तफरी मच गई।
कानपुर स्थित एक फैक्टरी में सोमवार तड़के भीषण आग लग गई। आग की वजह से कई विस्फोट हुए और इलाके में अफरा-तफरी मच गई। वैसे घटना में किसी के मरने की सूचना नहीं है। पांकी औद्योगिक इलाके में तिरुपति इंक फैक्टरी में आग लग गई। आग पर काबू पाने के लिए तुरंत वहां दमकल की 15 गाड़ियां भेजी गईं।  मुख्य अग्निशमन अधिकारी (सीएफओ) कुंवर पाल सिंह ने कानपुर में संवाददाताओं को बताया, "आग भीषण थी। आग लगने के बाद कई विस्फोट भी हुए। दरअसल फैक्टरी के अंदर रखे ड्रमों में अत्यधिक ज्वलनशील घोल रखा हुआ था, इसलिए आग के सम्पर्क में आकर ये ड्रम एक-एक कर फटने लगे।" उन्होंने बताया कि अब स्थिति नियंत्रण में है। अधिकारियों ने बताया कि तड़के करीब चार बजे के आसपास यह आग लगी थी। सिंह ने बताया कि जब दमकलकर्मी घटनास्थल पहुंचे तो फैक्टरी में कुछ लोग मौजूद थे लेकिन पुलिस की मदद से उन्हें सुरक्षित बाहर निकाल लिया गया।  फैक्टरी में पेंट्स व अन्य रसायनों में इस्तेमाल होने वाला रंग बनाया जाता था। सिंह ने बताया, "अभी आग लगने का सही कारण मालूम किया जाना बाकी है लेकिन प्रथम दृष्टया ऐसा प्रतीत होता है कि फैक्टरी में शॉर्ट सर्किट की वजह से आग लगी।"